刘克庄
杂兴
昔事先皇帝，弱羽参高翰。
对扬乏鲠论，狂疏犯龙颜。
台简凛霜凝，圣度如天宽。
赦于碓磨中，驱之原隰间。
乘传者四人，记忆独赐环。
重来寖通显，三黜因封还。
岁晚复见收，奏技列从官。
所忠来谕旨，闻卿十年闲。
所著凡几书，颇欲见一斑。
臣既美芹献，上亦停箸观。
曾未逾信宿，王言冠篇端。
孔笔褒贬严，舜歌赓载难。
华颠际休明，幻躯迫尫残。
倦直承明庐，求出函谷关。
彩缬藉金罍，玉柄缀宝纨。
上有二十字，妙画翔龙鸾。
及帝将遗弓，许臣遂挂冠。
古人报一饭，飚驭无路攀。
送不涉胥涛，葬不殉桥山。
长吟黄鸟诗，血泪空汍澜。